text: [{"text_idx": "#000002", "text": "Bilondololwa bya Bipangujo bya mu Bible"}, {"text_idx": "#000003", "text": "Bingidilwa bya Kwifunda Nabyo Bible"}, {"text_idx": "#000004", "text": "Madrame a Butangi bwa Bible"}, {"text_idx": "#000005", "text": "Mapya Atala Baneni ba ku Bisanji"}, {"text_idx": "#000007", "text": "\u201cEvanjile ya Yudasa\u201d i bika?"}, {"text_idx": "#000009", "text": "Le bino bilembwa i bya bine? Shi i bya bine, le bisokola buyuki bumo bubajinji bwa\u0304di bufyeme butala ma\u0304nga ya Yudasa Isakadiota, Yesu Kidishitu, nansha bene Kidishitu babajinji? Le bidi na lupusa pa muswelo otumona bwine Kidishitu?"}, {"text_idx": "#000010", "text": "Muswelo wa\u0304sokwelwe \u201cEvanjile ya Yudasa\u201d kewayukene. Pa kyaba kya kusokolwa ne kulembwa na bafundi ba bintu bya kishiyekulu, uno mukanda wa\u0304mwekele mu kitulumukila mu nsoko ya kala dya ku mfulo kwa myaka 1970 nansha ku ngalwilo kwa myaka 1980. Bimweka\u2019mba wa\u0304sokwelwe mu Edipito mu 1978 mu kibundu kya kala, padi mu muta. Bino bilembwa bya\u0304di bibadilwa mu bilembwa bina\u0301 bya\u0304di mu kodekishi (muswelo umo wa dibuku dya kala) dya\u0304lembelwe mu Coptic (ludimi lwa\u0304tambile ku bene Edipito wa kala)."}, {"text_idx": "#000011", "text": "Ino kodekishi byoya\u0304lupwilwe mu Edipito moya\u0304di ilaminwe mu bula bwa tutwa twa myaka, ya\u0304di yenda yoneka bukidibukidi. Kadi ino kodekishi ya\u0304sumbilwe ku bafundi batyetye mu 1983; ino na lupoto lukande, o mwanda keya\u0304potelwepo. Byoya\u0304sudilwe mu myaka mivule ne kubikwa\u2019yo mu muswelo wa kubulwa kufwaninwa, ino kodekishi ya\u0304endelele koneka. Mu 2000, yapotwa na nsunga wa kala mwine Swise. Mwenda mafuku wakapa\u2019yo kisumpi kya ntanda yonso kya bantu bapotolwele, ba\u0304di bakwatakanibwe na bulongolodi bwa Maecenas bwa busendwe bwa Kala. Kadi kitango kimo (The National Geographic Society), kya\u0304pelwe mwingilo mukomo wa kulongolola ne kukongakanya kodekishi, ino imo ya\u0304di ke miketeke tupindi tupindi. Kadi kino kisumpi kya\u0304di kya kulombola myaka ya\u0304di kemilale kodekishi, kwalamuna ne kushintulula myanda ya\u0304di\u2019mo."}, {"text_idx": "#000012", "text": "Mbadilo ya mafuku a mweji ya kalandadiye ka Carbone-14 ilombola\u2019mba, bimweka bu kodekishi ya\u0304ikele\u2019ko mu myaka katwa ka busatu nansha katwa ka buna\u0301 K.K. Inoko, bafundi ba\u0304di bafwatakanya\u2019mba bilembwa bya mu ludimi lwa Coptic bya \u201cEvanjile ya Yudasa,\u201d byaa\u0304lamwinwe ku bilembwa bya Kingidiki kibajinjibajinji bya tamba kala. Le i kitatyi\u2019ka kibajinjibajinji ne kifuko kine kwa\u0304bundilwe \u201cEvanjile ya Yudasa\u201d?"}, {"text_idx": "#000013", "text": "Binenwa bibajinji bilombola kwikala\u2019ko kwa dibuku ditwa bu \u201cEvanjile ya Yudasa\u201d bitanwa mu bilembwa bya Irenaeus, mulembi wa\u0304di witela bu mwine Kidishitu wa ku mfulo kwa myaka katwa ka bubidi K.K. Mu dibuku ditwa bu Contre les he\u0301re\u0301sies, Irenaeus usonekele\u2019mo myanda itala bisumpi bivule bidi na mfudijo yaa\u0304patenye amba: \u201cBadi banena amba Yudasa i nzazangi wa\u0304di uyukile ne pa mfulo bino bintu, ne amba i aye kasuku kandi wa\u0304di uyukile bubinebine kebwa\u0304dipo buyukile bakwabo, wa\u0304vuije mwingilo mukomo kushintulula wa kwaban\u0303ana. Bintu byonso bya pano panshi ne bya mu\u0304lu bya\u0304twelele mu kavutakanya kupityila kudi aye. Balupulanga ma\u0304nga ya kufwatakanya ya uno muswelo, yobeta bu Evanjile ya Yudasa.\u201d"}, {"text_idx": "#000014", "text": "\u201cKe Evanjilepo ya\u0304sonekelwe mu kitatyi kya Yudasa na muntu kampanda wa\u0304di umuyukile biyampe\u201d"}, {"text_idx": "#000015", "text": "Nakampata Irenaeus wa\u0304di na kitungo kya kupela mfundijo mishileshile ya Gnostiques ya bene Kidishitu (filozofi ya myanda ya Leza), ba\u0304di balanga bu ba\u0304sokwele buyuki bufyame. Gnosticisme i kishima kifyame kitabije bisumpi bivule, abyo byonso na mwivwanino wabyo, ne nshintulwilo yabyo ya \u201cbubinebine\u201d bwa bwine Kidishitu. Gnostiques idi na nshintulwilo imanine pa bilembwa bya abo bene bya\u0304vudile mu bula bwa myaka katwa ka bubidi K.K."}, {"text_idx": "#000016", "text": "Ano maevanjile a Gnostiques alombolanga divule amba, batumibwa ba Yesu batumbe keba\u0304ivwanijepo biyampe musapu wandi ne amba kudi bufundiji bufyame bwa\u0304pityile Yesu ku\u0304luku\u0304lu bwa\u0304ivwenwe\u2019nka na batyetye kete ba\u0304di batongwe. * Bamo mu bano ba Gnostiques ba\u0304di bakulupile amba ino ntanda kya\u0304di kifungo. Kadi, \u201cleza umpangi\u201d utelelwe mu Bisonekwa bya Kihebelu i leza mutyetye, mwishile na baleza palapala babwaninine. Muntu wa \u201cbuyuki\u201d bwa bine wa\u0304ivwanije kino \u201ckifibwe\u201d ne kukimba kwipandija."}, {"text_idx": "#000017", "text": "Ne \u201cEvanjile ya Yudasa\u201d nayo imanine pa luno lukulupilo. Ishilula na binenwa bya amba: \u201cBinenwa bifyame bye\u0304sambile Yesu na Yudasa Isakadiota mu bula bwa mafuku mwanda, mafuku asatu kumeso kwa kusoba masobo a Pashika.\u201d"}, {"text_idx": "#000018", "text": "Le ino kodekishi po pene padi pemanine bilembwa bya Irenaeus, bine bya\u0304di bilangilwa bu bya\u0304jimine mu tutwa na tutwa twa myaka? Marvin Meyer, umo wa mu kino kisumpi kibajinji kya\u0304bandawile ne kwalamuna ino kodekishi, unena\u2019mba binenwa bi\u0304pi bya Irenaeus \u201cbikwatan\u0303ene biyampe na bilembwa bya mu ludimi lwa dyalelo lwa Coptic bidi na mutwe wa mwanda unena\u2019mba Evanjile ya Yudasa.\u201d"}, {"text_idx": "#000019", "text": "Mungya \u201cEvanjile ya Yudasa,\u201d Yesu wa\u0304sepele bya kapuni kitatyi kya\u0304lombwele bandi bana ba bwanga amba kebadipo na buyuki bufwaninwe. Ino Yudasa i muntu umo kete wa mu batumibwa 12 wa\u0304ivwanije mwine mwa\u0304di mwikadile Yesu. O mwanda, Yesu wesambile nandi kufula pa \u201ckikata kifyame kya bulopwe.\u201d"}, {"text_idx": "#000020", "text": "Bilembwa bibajinji byaa\u0304lamwinwe na kisumpi kya bafundi bya\u0304di bilamete ku binenwa bidi mu evanjile ya Irenaeus. Mu bwalamuni bwabo, Yudasa wa\u0304di musanshibwe na Yesu bu mwana\u0304 bwanga umo wa\u0304di wa kwivwanija kikata kifyame ne \u201ckufikila\u201d pa \u201cbulopwe.\u201d Batumibwa ba\u0304ongwelwe ba\u0304pingakenye muntu pa kyaba kya Yudasa, ino Yudasa wa\u0304di wa kwikala bu \u201cmushipiditu wa dikumi ne busatu\u201d mwine wa\u0304di \u201cwakutabuka [bana ba bwanga] bonso,\u201d mwanda Yesu unena\u2019mba, \u201cmukela muntu ukangaba bu kitapwa.\u201d"}, {"text_idx": "#000021", "text": "Balembi ba mabuku apotwa bininge, pamo bwa Bart Ehrman ne Elaine Pagels, nabo bafundi batumbe ba mu bwine Kidishitu bubajinji ne mu Gnosticisme, ba\u0304lupwile bukidi bonka bubandaudi bwabo ne binenwa byabo pa \u201cEvanjile ya Yudasa\u201d bya\u0304di bikwatan\u0303ene bininge na bwalamuni bwaa\u0304lamwine kisumpi kibajinji. Inoko, kitatyi kityetye pa kupita\u2019po, bafundi bakwabo pamo bwa April DeConick ne Birger Pearson, ba\u0304di ke balangalanga. Ba\u0304nene\u2019mba kitango kimo (The National Geographic Society) kitala myanda ya bisanji kya\u0304pelakene kulupula bino bilembwa bya pa kala. Kadi, ba April DeConick ne Birger Pearson baa\u0304kaminwe\u2019mba, bino bilembwa bya kala byalupwilwe bukidibukidi mwanda\u2019tu wa kukokela milangwe ya bantu ku bisanji. Kadi bajingulwile amba ndudi yadi ifwaninwe kulondwa pa kubandaula bino bilembwa keyalondelwepo."}, {"text_idx": "#000022", "text": "Kekudipo mwifundi nansha umo wa\u0304bandawile bino bilembwa unene amba, mudi ma\u0304nga ya bine"}, {"text_idx": "#000023", "text": "Byobadi bengila wa pandi wa pandi, ba DeConick ne Pearson bafudile kukunena amba, myanda mikatampe imo ya bino bipindi bya kodekishi yaa\u0304lamwinwe bibi na bafundi babajinji. Kukwatan\u0303ana na bushintuludi bwa bilembwa bya DeConick, Yesu wa\u0304ityile Yudasa bu \u201cDemona wa Dikumi ne busatu,\u201d ke bu \u201cmushipiditupo wa dikumi ne busatu.\u201d * Kadi Yesu wa\u0304sapwidile Yudasa pato\u0304kelela amba, ka\u0304katwelapo mu \u201cbulopwe.\u201d Pa kyaba kya kunena\u2019mba \u2018utabukile\u2019 bana babwanga bakwabo, Yesu wa\u0304nene Yudasa amba: \u201cUkalonga bintu bibi kupita bano\u2019ba bonso. Ku yewa muntu ukangaba mukamwela bu kitapwa.\u201d Mungya mumweno wa DeConick, \u201cEvanjile ya Yudasa\u201d i Gnostiques ya kala ifutulula batumibwa bonso. Ba DeConick ne Pearson ba\u0304fudile kukunena pangala pa myanda idi mu ino \u201cEvanjile ya Yudasa,\u201d amba, Yudasa ka\u0304fwilepo pambulwa mambo."}, {"text_idx": "#000024", "text": "Nansha byoba\u0304di bamona Yudasa wa mu ino evanjile bu muntu wa\u0304fwile pambulwa mambo nansha bu demona, kekudipo mufundi nansha umo wa\u0304bandawile bino bilembwa unene amba, mudi ma\u0304nga ya bine. Bart Ehrman ushintulula amba: \u201cKe Evanjilepo ya\u0304sonekelwe na Yudasa nansha na muntu witela bu Yudasa. . . . Ke Evanjilepo ya\u0304sonekelwe mu kitatyi kya Yudasa na muntu kampanda wa\u0304di umuyukile biyampe . . . Nanshi ke dibukupo ditusapwila myanda mikwabo ya ntentekelo yalongekele kitatyi kya\u0304di\u2019ko Yesu pano pa ntanda.\u201d"}, {"text_idx": "#000025", "text": "\u201cEvanjile ya Yudasa\u201d i bilembwa bya Gnostiques bya tamba mu myaka katwa ka bubidi K.K., bya\u0304sonekelwe dibajinji mu Kingidiki. Nansha ino \u201cEvanjile ya Yudasa\u201d byoyasokwelwe panopano, ino i miifwane na bilembwa bya\u0304telele Irenaeus amba i myanda isambilanga\u2019po nyeke bafundi. Inoko \u201cEvanjile ya Yudasa\u201d ilombola pato\u0304kelela bukamoni bwa mvubu kebutalepo\u2019nka pa kitatyi kine kya\u0304palakene ne kwilalulula kwa \u201cbwine Kidishitu\u201d mu tutangotango ne mfundijo mivule. Pa kyaba kya kufutulula Bisonekwa, \u201cEvanjile ya Yudasa\u201d ibingija bidyumu bya\u0304dyumwinwe batumibwa, kimfwa byobya bya\u0304sonekele Polo mu Bilongwa 20:29, 30 amba: \u201cAmi nayu\u0304ka kuno kunyuma kwami kuno bampumpi bamalwa bakemutwelelanga bakubulwa kukaleka luombe. Kadi ne ku ba\u0304nwe bene nako kukemutalukilanga bantu bakwisamba byalupatalupata, mwanda wa kukokela ba\u0304na-babwanga ko badi\u2019mba, betulonde.\u201d"}, {"text_idx": "#000026", "text": "^ mus. 11 Ano maevanjile etyilwanga divule pa majina a bantu ba\u0304di bamonwa bu ba\u0304ivwanije biyampe bufundiji bwa bine bwa Yesu, kimfwa \u201cEvanjile ya Tomase\u201d ne \u201cEvanjile ya Madia Madaleni.\u201d Kwa\u0304sokwelwe kintu kya bilembwa 30 bya kala bya uno muswelo."}, {"text_idx": "#000027", "text": "^ mus. 18 Bafundi ba\u0304itabije mulangwe wa amba, Yudasa i demona mu bino bilembwa\u2014muntu wa\u0304jingulwile Yesu senene kupita bana babwanga bakwabo\u2014balombola mukwatan\u0303enine ino myanda na nsekununi ya Evanjile ya mu Bible isambila pa muswelo wasapwile bademona mwine mwa\u0304di mwikadile Yesu.\u2014Mako 3:11; 5:7."}]